Hlina, Alojz, poslanec NR SR (2015-02-11):
Vážená pani predsedajúca, vážené kolegyne, kolegovia, tento návrh zákona tu už bol, je tu zas a viete prečo? Ja vám poviem, kvôli skúške správnosti. Ja som hovoril, že o tomto návrhu zákona sa v novinách písať nebude ani v televíziách, a je to pravdou. Teda podľa mne dostupných informácií sa nepísalo, nie preto, že by som plakal do vankúša, že nie ja som tam bol, už kto mi verí, nech mi verí, ale kvôli tej téme. Hej, čiže o tejto téme sa nepíše, vážení, a potvrdilo to to, že nikto tú tému neotvoril, nikto sa jej nevenuje, lebo táto téma je tabu. Táto téma je tabu. Prečo je tabu? Preto je tabu, že najväčší zadávateľ reklamy sú mobilní operátori. Proste nikto sa predsa za prsty ťahať s nimi nebude. Nuž keď nebude, nebude. A ja som ten návrh predložil, je dôvodný. Hovorí o tom, že vysielače mobilných operátorov niekde by nemali byť. Tam je v tom návrhu zákona, nechcem vás zaťažovať technickými špecifikáciami, tie dištančné vzdialenosti. Proste hovorí o tom, že ak je niekde škola, ak je niekde nemocnica, tak ergo by bolo vcelku pochopiteľné, že by tam vysielač mobilného signálu nebol, lebo vysiela, žiari. To som si ja nevymyslel, že žiari ten vysielač, proste to je fakt. Hej. Samozrejme, čo už údajne nie je faktom, je to, či sú alebo nie sú škodlivé účinky toho žiarenia. Samozrejme, raz robila výskum nejaká asociácia spracovateľov kávy a zistili výskumom, že káva pomáha všetkému, na čo si spomeniete, čiže aj u tohto je určitý problém, čiže potvrdenie toho, či škodí alebo neškodí, toho sa ťažko dobyjete, lebo niekto by mal s tým problém. Avšak nikto nespochybňuje, že môže, respektíve, čo už sa pripúšťa oficiálne, tak sa pripúšťa, že môže, to už pripustí aj ten najväčší ignorant z ignorantov. A pokiaľ máme v Trestnom práve zásadu o pochybnostiach v prospech obvineného, ja by som teda prípadne sa prihováral, že či by sme nemohli kvôli tým deťom alebo kvôli tým ľuďom v tých nemocniciach, ak niekto už pripúšťa, že sú pochybnosti o tom, či áno alebo nie, no tak konajme v ich prospech, aby sme nemuseli čakať ako pri azbeste. Viete, to bol azbest. Azbest, to bol mimoriadne obľúbený stavebný materiál za komunistov. Tušilo sa, netušilo, čakali sme dlho, dlho, kým sa prepotvrdilo, že azbest škodí. 	Čiže ja by som sa prihováral za to, že nečakajme, kým sa potvrdí, že tie účinky sú také, aké sú. Mimochodom, Svetová zdravotnícka organizácia hovorí, že sú rakovinotvorné, ale viete, tu už asi nie je autoritou, lebo už keď nie je autoritou niekto, tak sa autoritou stáva hocikto. A pre túto chvíľu zdá sa, že autoritou je reklamný trh. Najväčšou autoritou. Viete, mne chceli do školy, kde chodili moje dve dcéry, už doštudovali ZDŠ-ku, namontovať vysielač. Urobili chybu. Proste to sa nerobí. To upozorňujem aj do budúcna. Poprosím prípadne, keď chcete montovať vysielač na školu, kde sú moje dcéry, tak je s tým trochu problém. Chceli namontovať na ZDŠ-ku na Mudroňovej, to je tu kúsok, lebo, samozrejme, je vysoko, žiarenie, to máte celú Bratislavu pokrytú. Chvalabohu, sa vzbúrili rodičia, chvalabohu, sa vzbúrili tí rodičia a nie je tam ten vysielač. Ináč najväčší paradox tohto celého je, že viete, kde je najhorší signál telefónny? Na hradnom kopci. Na hradnom kopci, by ste neverili, je jeden z najhorších signálov mobilných operátorov preto, lebo nikto si nechce dať nad hlavu ten vysielač. Bohatí ľudia, proste na hradnom kopci, povedzme si pravdu, to nie je kolónia, čiže tak keby išiel niekto v logike tej základnej logiky, tak si povedia, aha, tak oni vedia viac niečo alebo prečo. Viete, manažér Orangeu vám bude tvrdiť skalopevným výrazom do očí, že to je úplne v poriadku. Ale skúste sa ho spýtať, či si to dá nad hlavu alebo nech deklaruje tú nekonfliktnosť aj tým, že je ochotný s deťmi bývať v dohľade toho vysielaču. To by prípadne stálo za to. Ja neviem, kde oni bývajú. Pravdou, viete, to sú fakty. Niekto povie bludy, tmáry, čmáry. Ja vám hovorím fakty. Jeden z najhorších signálov mobilného signálu je na hradnom kopci preto, lebo si to nikto nad hlavu nechce dať. To je fakt. Kdežto v Petržalke máte signál, tam máte signál, proste tam to až, až vám trhá telefón, lebo tam sa všetci ulakomia, ulakomia na to, že si to tým chudákom dajú na tú výťahovú šachtu a proste to tým deťom z toho robí praženicu bez problémov. To je najzákernejšie. A to bolo aj zmyslom, že prečo som ja predložil to, že to chceli dať na Mudroňovu nad moje dcéry a že to vidím, na bratislavských školách to vidím. Si všimnite, koľké z nich majú vysielač mobilného signálu. Niekto sa nerozpakuje ani trochu. Nerozmýšľa či náhodou, neviem čo, nie. Dajú im to tam preto, lebo sa dohodnú so starostom, preto, lebo sa dohodnú s poslancami, preto, lebo im to za pár šupov, za pár korún alebo eur proste vybavia. To je celé. A máte to na školách. Ja vám môžem menovať, tuná Škarniclova. Kde pôjdete, kde sa pozriete, a skončím s tou školou Drotárskou, lebo ja už potom, ja neviem, čo má pomôcť. Na Drotárskej je škola pre nepočujúcich. Minister Kaliňák mi potvrdil, že áno, je tam umiestnený vysielač, patrí pod neho, je ináč už výrazom absolútneho cynizmu dať vysielač mobilného signálu na školu deťom pre nepočujúcich, ktoré majú naslúchacie prístroje, nejaká korelácia s tým žiarením a s tým tam proste je, ale nikto sa nerozpakuje. A ja teda apelujem na pána ministra Kaliňáka, lebo on tam kúsok od nich býva. Zdá sa, že ten vysielač jemu svieti do okien. Či mu to vadí alebo nevadí, alebo si to dal individuálne zmerať, že jemu to nevadí, lebo ja nechcem rozprávať o detailoch, ale on býva trošku v takej jame. Možno mu to nesvieti priamo, nechal si to zmerať, že jemu je to jedno. Pravdou však je, že v inom dome bývajú iní moji známi, ktorým to vadí a vadí im to hrozne, lebo to tam je. Ale to už viete, človek sa chytá aj slamky, ako sa hovorí, aj topiaci sa slamky chytá. Ak to ministrovi Kaliňákovi nevadí, že má nad hlavou vysielač, asi je s tým komfortný a je presvedčený o tom, že všetky tieto vysielače, to je pomaly svätá vec a vysielanie z toho mu možno pomáha. (Povedané so smiechom.) Ja neviem. Prepáčte, možno na vážnu tému mierne položartom. Neviem, čo pomôže. Naozaj tu hráme ťažký boj, lebo o tomto boji sa nikto nedozvie. O tomto boji sa nikto nedozvie, lebo to je prehratá téma. Tu sa len musí niečo veľké stať. To sa už musí len niečo veľké stať. Niečo, čo sa nebude dať obísť a potom sa všetci vyhovoria, že nikto nevedel. A ja si potom poviem, že ja som o tom hovoril. Čiže moje svedomie, na to mi prípadne nešiahajte. Ja som v tej veci, čo som mohol, som urobil. Predkladám druhýkrát. Dneska budete o tom o piatej hlasovať. Odhlasujete, že nie. Nech sa páči. Ja som urobil, čo som mohol. Ďakujem.